尤延之和予新凉五言末章有早歸山林之句復和謝焉
作者：楊萬里
朝代：宋

paragraphs: 投分詎云稀，會心諒亡幾。
從君澹何奇，與我凜獨至。
相逢情若忘，每別懷不已。
偶因新涼篇，令予懦全起。
藉草分澗芳，陟巘共石髓。
松陰俯逝波，不徐亦不駃。
平生還山約，終食能忘此。
可憐各異縣，千里復三倍。
它日寄相思，百書那寫意。
從今可相疎，却嘆日爲歲。